El Taller de Teatre per a Persones Jubilades de l'Eliana interpretarà a Maitena
24 de juny de 2016 19:00

El divendres 24 de juny, a les 19 hores en l'Auditori de l'Eliana, el Taller de Teatre per a Persones Jubilades i Pensionistes que organitza la Regidoria de Drets Socials de la localitat posarà en escena l'obra “Alterades i Superades”, un muntatge basat en les famoses tires de còmic de Maitena.

Es tracta d'una recopilació basada en les tires aparegudes en els àlbums “Dones alterades” i “Dones superades”, organitzada en vuit escenes encadenades amb diferents versions del tema musical “Je cherche après Tinine”, que serveix com a fil conductor. L'adaptació i direcció és a càrrec de Sefa Bernet, directora del Taller. Un total de quinze actors i actrius estaran presents en l'escenari en una producció duta a terme amb la col·laboració de Teatreliana. L'entrada serà lliure.

En 1994, “Para ti” -una revista dedicada a la dona- va començar a publicar les vinyetes de Maitena. Així va sorgir Dones alterades, tira còmica que després seria publicada mundialment. En 1999 va aparèixer en “El País Semanal”, l'edició dominical del diari “El País”. Les tires “Dones Alterades” i “Dones Superades” han sigut reunides en cinc llibres recopilatoris, traduïts a 12 idiomes i publicats per diferents editorials. Els seus dibuixos han vist la llum en mitjans de més de trenta països.